Document ID: 32006R1795

32006R1795
L 341/17
JURNALUL OFÍCIAL AL UNIUNII EUROPENE
REGULAMENTUL (CE) NR. 1795/2006 AL COMISIEI
din 6 decembrie 2006
privind deschiderea, pentru anul 2007, a unui contingent tarifar la importul în Comunitatea Europeană a anumitor mărfuri originare din Norvegia care rezultă din transformarea produselor agricole reglementate de Regulamentul (CE) nr. 3448/93 al Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3448/93 al Consiliului din 6 decembrie 1993 de stabilire a regimului comercial aplicabil anumitor mărfuri rezultate din transformarea produselor agricole (1), în special articolul 7 alineatul (2),
având în vedere Decizia 2004/859/CE a Consiliului din 25 octombrie 2004 privind încheierea unui acord sub forma unui schimb de scrisori între Comunitatea Europeană și Regatul Norvegiei referitor la Protocolul nr. 2 la Acordul bilateral de liber schimb între Comunitatea Economică Europeană și Regatul Norvegiei (2), în special articolul 3,
întrucât:
(1)
Protocolul nr. 2 la Acordul bilateral de liber schimb între Comunitatea Economică Europeană și Regatul Norvegiei (3) și Protocolul nr. 3 la Acordul SEE (4) stabilesc regimul comercial aplicabil anumitor produse agricole și produse agricole transformate între părțile contractante.
(2)
Protocolul nr. 3 la Acordul SEE, astfel cum a fost modificat prin Decizia nr. 138/2004 a Comitetului mixt al SEE (5) prevede aplicarea unui drept zero anumitor ape cu adaos de zahăr sau de alți îndulcitori ori aromatizate, clasificate la codul NC 2202 10 00 și anumitor băuturi nealcoolice care conțin zahăr, clasificate la codul NC ex 2202 90 10.
(3)
Dreptul zero pentru apele și alte băuturi în cauză a fost temporar suspendată pentru Norvegia prin Acordul sub forma unui schimb de scrisori între Comunitatea Europeană și Regatul Norvegiei referitor la Protocolul nr. 2 la Acordul bilateral de liber schimb între Comunitatea Economică Europeană și Regatul Norvegiei (6), denumit în continuare „acordul”, aprobat prin Decizia 2004/859/CE a Consiliului.
În conformitate cu punctul IV din procesul-verbal convenit al acordului, importurile cu scutire de drepturi vamale pentru mărfurile de la codurile NC 2202 10 00 și ex 2202 90 10 originare din Norvegia sunt autorizate numai în limitele unui contingent liber de drepturi vamale, în timp ce trebuie plătite drepturi pentru importurile care depășesc contingentul.
(4)
Este necesar să se deschidă contingentul tarifar pentru anul 2007 pentru băuturile nealcoolice în cauză. În conformitate cu statisticile furnizate Comisiei, contingentul anual pentru 2006 cu privire la produsele în cauză, deschis prin Regulamentul (CE) nr. 2028/2005 al Comisiei (7), a fost epuizat la 31 octombrie 2006. În conformitate cu punctul IV din procesul-verbal convenit al acordului, contingentul tarifar pentru 2007 ar trebui să crească, prin urmare, cu 10 %.
(5)
Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (8) stabilește norme de administrare a contingentelor tarifare. Este necesar să se asigure administrarea contingentului tarifar deschis prin prezentul regulament în conformitate cu aceste norme.
(6)
Măsurile prevăzute de prezentul regulament sunt conforme cu avizul Comitetului pentru managementul problemelor orizontale cu privire la schimburile de produse agricole transformate care nu sunt menționate în anexa I la tratat,
ADOPTĂ PREZENTUL REGULAMENT:
Articolul 1
(1) De la 1 ianuarie la 31 decembrie 2007, se deschide contingentul tarifar comunitar menționat în anexă pentru mărfurile originare din Norvegia care sunt enumerate în anexa respectivă, în condițiile specificate în aceasta.
(2) Regulile de origine reciproc aplicabile mărfurilor enumerate în anexă sunt cele ale Protocolului nr. 3 la Acordul bilateral de liber schimb între Comunitatea Economică Europeană și Regatul Norvegiei.
(3) Pentru cantitățile importate care depășesc volumul contingentului, se aplică un drept preferențial de 0,047 EUR/litru.
Articolul 2
Contingentul tarifar comunitar menționat la articolul 1 alineatul (1) este administrat de Comisie în conformitate cu articolele 308a, 308b și 308c din Regulamentul (CEE) nr. 2454/93.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 decembrie 2006.

Labels: 3
17
18